Euroopa tõehetk - populistlikud vasakpoolsed said hävitavalt lüüa praktiliselt üle Euroopa. Suures osas Euroopa riikides võitsid europarlamendi valimistel ekstreemsema kallakuga paremparteid ning ka äärmuslikud liikumised. Halva majandusliku olukorra tõttu otsustasid valijad peavoolu erakondi mitte toetada või üldse koju jääda. 27 liikmesriigis olid kõige suuremad kaotajad vasaktsentristid, samas kui paremtsentristid kindlustasid oma positsiooni europarlamendi suurima fraktsioonina. Immigrantidevastased said esindajaid europarlamenti Austriast, Taanist, Soomest, Ungarist, Hollandist ja Slovakkiast, vahendab The Times.  Sotsialistlik opositsioon suutis kohti juurde võita vaid Kreekas ja Maltal. Suur kaotus tuli opositsioonilistel vasaktsentristidel vastu võtta Austrias, Prantsusmaal, Itaalias, Hollandis ja Poolas. Valitsevad vasaktsentristid hävisid lisaks Suurbritannias, Bulgaarias, Ungaris, Sloveenias ja Hispaanias. Euroopa parlamendi sotsialistide grupi juht Martin Schulz ütles, et vasaktsentristide ebaedu  põhjuseid tuleb otsida siseriiklikest probleemidest.  Eestis sai parempoolne valitsev koalitsiooniparteide blokk (IRL ja Reformipartei) üle 109 000 hääle, opositsiooniline antirahvuslike vaadetega KP (keskpartei) sai lõviosa mitte-eestlaste häältest endale ning kokku üle 103 000 hääle. Üksikkandidaat Indrek Tarand üle 102 000 hääle.  Ungaris said valitsevad sotsialistid vaid 17 protsenti häältest, samas kui paremtsentristlik opositsioonipartei Fidesz kogus 56 protsenti ja paremäärmuslik Jobbik  haaras kolm kohta. Tšehhis kogus Berlusconi villa alastipildil esinenud endise peaministri Mirek Topoláneki kodanike demokraatlik partei kõigest hoolimata kõige rohkem hääli.  Soomes said palju toetust juurde natsionalistlikud põlissoomlased, kes said 10 protsenti häältest. Paremäärmuslik Taani rahvapartei sai juurde teise eurosaadiku ning Austrias oli suurim võitja islamivastaste teemadega esinenud vabaduspartei, mis sai 13,1 protsenti häältest.